26. ΑΠΟΦΑΣΙΣ ΥΠΟΥΡΓΟΥ ΕΜΠΟΡΙΚΗΣ ΝΑ ΥΤΙΛΙΑΣ  Αριθ. 48365/8272 της 16/25 Ιουν. 1962 (ΦΕΚ Β' 219) Περί των ειδικών προσόντων προς απόκτησιν αποδεικτικών τινών ναυτικής ικανότητος υπό Ελλήνων υπηκόων και ομογενών εγκαταλειπόντων οριστικώς την εις Νότιον Επαρχίαν (Αίγυπτον) της Ηνωμένης Αραβικής Δημοκρατίας μόνιμον εγκατάστασίν των. (Διορθ. Ημαρτ. εν ΦΕΚ Β' 250 της 18 Ιουλ. 1962). Έχοντες υπ' όψιν: α)την υπ' αριθ. 16 από 10 Φεβρ. 1961 πράξιν του Υπουργικού Συμβουλίου "περί τροποποιήσεως του υπ' αριθ. 2689/1953 Κ.Ν.Δ. "περί διπλωμάτων, πτυχίων και αδειών ικανότητος εν τω Ε.Ν. και άλλων διατάξεων" και β)την κατά την συνεδρίασιν της 6ης Μαΐου 1962 εκφρασθείσαν σύμφωνον γνώμην του Συμβουλίου Εμπορικού Ναυτικού, αποφασίζομεν: Ορίζομεν ως κάτωθι τα, δια την απόκτησιν αποδεικτικών τινών ναυτικής ικανότητος παρ' Ελλήνων υπηκόων και ομογενών εγκαταλειπόντων την εν Νοτίω Επαρχία (Αίγυπτον) της Ηνωμένης Αραβικής Δημοκρατίας μόνιμον εγκατάστασίν των, απαιτούμενα ειδικά προσόντα. Άρθρ.1.-Έλληνες υπήκοοι ως και ομογενείς κάτοχοι αποδεικτικών ναυτικής ικανότητος οιασδήποτε τάξεως, Αιγύπτου, Κρατών της Ευρώπης και Ηνωμένων Πολιτειών της Αμερικής ή εκδεδομένων εν Η.Π.Α. κατά την ακολουθουμένην προς έκδοσιν των διπλωμάτων ναυτικής ικανότητος Η.Π.Α. διαδικασίαν μονίμως εγκατεστημένοι την 1ην Ιαν. 1960 εις την Νότιον Επαρχίαν (Αίγυπτον) της Ηνωμένης Αραβικής Δημοκρατίας, εγκαταλείποντες οριστικώς την εκεί μόνιμον εγκατάστασιν των, κεκτημένοι πάντα τα κατά τας κειμένας διατάξεις απαιτούμενα γενικά προσόντα προς απόκτησιν αποδεικτικού ναυτικής ικανότητος δικαιούνται: α)Οι κάτοχοι αποδεικτικού παρεχομένου εν Ελλάδι άνευ εξετάσεων όπως ανταλλάξωσι τούτο δι' αντιστοίχου Ελληνικού και β)Οι κάτοχοι αποδεικτικού παρεχομένου εν Ελλάδι κατόπιν εξετάσεων προς απόκτησιν Ελληνικού αποδεικτικού αντιστοίχου, προς το όπερ κέκτηνται τάξεως, μετά συμπλήρωσιν, μετά την απόκτησιν του αλλοδαπού αποδεικτικού, της απαιτουμένης κατά τας οικείας διατάξεις θαλασσίας υπηρεσίας δια την απόκτησιν του Ελληνικού τοιούτου. Άρθρ.2.-Οι εκ των κατά το προηγούμενον άρθρον Ελλήνων υπηκόων και ομογενών, κεκτημένοι: 1.Δωδεκαετή θαλασσίαν υπηρεσίαν υπό ιδιότητα ναυκλήρου ή αξιωματικού καταστρώματος διανυθείσαν επί πλοίων ολικής χωρητικότητος ανωτέρας των 50 κόρων και απολυτήριον Δημοτικού Σχολείου δικαιούνται όπως μετέχωσιν εξετάσεων προς απόκτησιν διπλώματος πρακτικού πλοιάρχου. 2.Πτυχίον τεχνικών Σχολών της αλλοδαπής και υπερτετραετή θαλασσίαν υπηρεσίαν ή εξαετή μόνον συνολικήν θαλασσίαν υπηρεσίαν υπό ιδιότητα αξιωματικού μηχανής ή δοκ. μηχανικού ή μηχανοδηγού επί πλοίων κινουμένων δια μηχανών δυνάμεως ανωτέρας των 300 ίππων ενδεικτικών (Ι.Η.Ρ) ή χαλινωτηρίου (Β.Η.Ρ) δικαιούνται να προσέρχωνται εις εξετάσεις προς απόκτησιν διπλώματος πρακτικού μηχανικού ατμομηχανών ή εσωτερικής καύσεως, αναλόγως της κινητηρίου δυνάμεως των πλοίων εις ην υπηρέτησαν. 3.Πτυχίον Τεχνικών Σχολών της αλλοδαπής ή και της Σχολής Θεωρητικής και πρακτικής μορφώσεως των γενικών εργοστασίων του Οργανισμού της Διώρυγος του Σουέζ και: α)Ενδεικτικόν προαγωγής εκ της Γ' τάξεως Δημοσίου εξαταξίου Γυμνασίου. β)Την κατά τας κειμένας διατάξεις απαιτουμένην υπηρεσίαν εργοστασίου και γ)Δεκαοκτάμηνον θαλασσίαν υπηρεσίαν υπό ιδιότητα δοκίμου μηχανικού επί πλοίων κινουμένων δια μηχανών δυνάμεως ανωτέρας των 300 ίππων ενδεικτικών (Ι.Η.Ρ.) ή χαλινωτηρίου (Β.Η.Ρ.) δικαιούνται όπως μετέχωσιν εξετάσεων προς απόκτησιν διπλώματος Γ' Μηχανικού ατμού ή Μ.Ε.Κ. αναλόγως της κινητηρίου δυνάμεως των πλοίων εφ' ων υπηρέτησαν. Άρθρ.3.-Η εις τα Γενικά Εργοστάσια του Οργανισμού της Διώρυγος του Σουέζ και εν γένει εις εργοστάσια λειτουργούντα εν Αιγύπτω κτηθείσα υπηρεσία εξομοιούται προς υπηρεσίαν κτηθείσαν επί εργοστασίων λειτουργούντων εν Ελλάδι και απασχολουμένων εις αναλόγους προς αυτά εργασίας. Η παρούσα δημοσιευθήτω δια της Εφημερίδος της Κυβερνήσεως. 